ПРЕДЛОГ ЗАКОНА

О ПРЕСТАНКУ ВАЖЕЊА ЗАКОНА О ПРИВРЕМЕНОМ УРЕЂИВАЊУ ОСНОВИЦА ЗА ОБРАЧУН И ИСПЛАТУ ПЛАТА, ОДНОСНО ЗАРАДА И ДРУГИХ СТАЛНИХ ПРИМАЊА КОД КОРИСНИКА ЈАВНИХ СРЕДСТАВА

Члан 1.

Даном ступања на снагу овог закона престаје да важи Закон о привременом уређивању основица за обрачун и исплату плата односно зарада и других сталних примања код корисника јавних средстава („Службени гласник РС”, бр. 116/14 и 95/18)

– у даљем тексту: Закон.

Члан 2.

Основица, односно вредност радног часа, вредност бода и вредност основне зараде (у даљем тексту: основица), за обрачун и исплату плата, односно зарада код корисника јавних средстава из члана 2. став 1. тач. 1)-3) Закона примењиваће се у висини која је утврђена у складу са законом у тренутку ступања на снагу овог закона.

Основица за обрачун и исплату плата, односно зарада код корисника јавних средстава из члана 2. став 1. тач. 4)-6) Закона примењиваће се у висини која је била утврђена до дана ступања на снагу Закона.

Члан 3.

Овај закон ступа на снагу 1. јануара 2020. године.

О Б Р А З Л О Ж Е Њ Е

1. УСТАВНИ ОСНОВ

Уставни основ за доношење овог закона садржан је у члану 97. тачка 8. Устава Републике Србије (,,Службени гласник РС”, број 98/06), којим је прописано да Република Србија уређује и обезбеђује, поред осталог, систем у области социјалног осигурања, као и у члану 123. тачка 4. којим је прописано да Влада Републике Србије предлаже Народној скупштини законе и друге опште акте и даје о њима мишљење кад их доноси други предлагач.

II. РАЗЛОЗИ ЗА ДОНОШЕЊЕ ЗАКОНА

Након успешно спроведене фискалне консолидације, стабилизације јавних финансија и преокрета вишегодишње растућег тренда јавног дуга, Влада остаје фокусирана на даље побољшање привредног амбијента и обезбеђивање високих стопа привредног раста, са крајњим циљем смањења незапослености и подизања животног стандарда становништва.

Достигнуте динамичне стопе привредног раста и уравнотежене јавне финансије, уз успостављену силазну трајекторију јавног дуга и ниску и стабилну инфлацију, чине здраве фундаменте за даља унапређења свих макроекономских токова, која ће као крајњи резултат имати смањење незапослености и подизање животног стандарда становништва.

Привредна активност током 2019. године бележи снажан раст, ношен интензивираном инвестиционом активношћу и већом личном потрошњом домаћинстава, што кореспондира са значајним растом грађевинарства и услужног сектора посматрано са производне стране БДП, који су праћени постојаним повећањем обима индустријске производње и далеко бољом пољопривредном годином од прошлогодишње.

Повећање пензија и плата у јавном сектору спроведено је уз строги принцип фискалне одрживости и дозирано са циљем стимулативног дејства на домаћи производни и услужни сектор. Oве интенције подржане су повећањем минималне цене рада, чиме се обезбеђује смањење социјалног јаза и праведнија дистрибуција раста, и то без додатног оптерећења привреде, што је постигнуто повећањем неопорезивог дела зараде.

Истовремено напуштају се, у периоду фискалне консолидације, важеће кризне мере. Крајем 2018. године у потпуности је укинут Закон о привременом умањењу пензија, те измењен Закон о пензијском и инвалидском осигурању којим је омогућено да пензионери са нижим примањима остварују увећање уз пензију до 5% у односу на пензију исплаћену у септембру 2018. године.

Даља интенција креатора економске политике усмерена је на потпуно напуштање мера фискалне консолидације, које се односе на умањење плата, односно зарада кроз престанак важења Закона о привременом уређивању основица за обрачун и исплату плата, односно зарада и других сталних примања код корисника јавних средстава.

III. ОБЈАШЊЕЊЕ ПОЈЕДИНАЧНИХ РЕШЕЊА У ЗАКОНУ

Чланом 1. овог закона прописано је да даном ступања на снагу овог закона престаје да важи Закон о привременом уређивању основица за обрачун и исплату плата односно зарада и других сталних примања код корисника јавних средстава („Службени гласник РСˮ, бр. 116/14 и 95/18).

Чланом 2. ближе се уређује примена висине основице за обрачун и исплату плата, односно зарада код корисника јавних средстава након ступања на снагу овог закона.

Чланом 3. овог закона утврђено је његово ступање на снагу.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити финансијска средства у буџету Републике Србије, односно спровођење овог закона неће утицати на увећање расхода у буџету Републике Србије, с обзиром да доношењем овог закона престаје обавеза корисника јавних средстава да у буџет Републике Србије уплаћују разлику по основу умањења основице у складу за Законом.